ທ່ານນາຍົກລັດຖະມົນຕີປາດຖະຫນາຢາກໃຫ້ EVFTA ໄດ້ຮັບການລົງນາມໂດຍໄວ
(VOVWORLD) -ຕອນເຊົ້າວັນທີ 26 ກໍລະກົດ, ກ່າວຄຳເຫັນທີ່ການຕ້ອນຮັບທ່ານ Bernd Lange ປະທານຄະນະກຳມະການການຄ້າສາກົນ (INTA) ຂຶ້ນກັບລັດຖະສະພາ ເອີລົບ, ທ່ານນາຍົກລັດຖະມົນຕີ ຫງວຽນຊວນຟຸກ ໃຫ້ຮູ້ວ່າ: ທ່ານໄດ້ຊີ້ນຳບັນດາກະຊວງ, ຂະແຫນງການສົມທົບຢ່າງແຫນ້ນແຟ້ນກັບຄະນະກຳມະການການຄ້າສາກົນ - ລັດຖະສະພາເອີລົບ ແກ້ໄຂບັນດາບັນຫາຍັງຄົງຄ້າງເພື່ອລົງນາມໃນສັນຍາການຄ້າເສລີ ຫວຽດນາມ - ອີຢູ (EVFTA) ໂດຍໄວ.
ຕອນເຊົ້າວັນດຽວກັນ, ທ່ານປະທານຄະນະກຳມະການການຄ້າສາກົນຂອງ ລັດຖະສະພາເອີລົບ Bernd Lange ກໍ່ໄດ້ພົບປະກັບລັດຖະມົນຕີກະຊວງແຮງງານ ທະຫານເສຍອົງຄະ ແລະສັງຄົມຫວຽດນາມ ທ່ານ ດ່າວງອກຢູງ. ທ່ານລັດຖະມົນຕີ ດ່າວງອກຢູງຢືນຢັນ ຫວຽດນາມ ໃຫ້ຄຳໝັ້ນສັນຍາປະຕິບັດຂໍ້ຕົກລົງກ່ຽວກັບແຮງງານໃນ ສັນຍາ EVFTA ຢ່າງເຂັ້ມງວດ ແລະ ພວມຮີບເຮັ່ງສ້າງສຳເລັດລະບົບນະໂຍບາຍກ່ຽວຂ້ອງເຖິງການລົງນາມສັນຍາ EVFTA, ໃນນັ້ນມີປະມວນກົດໝາຍວ່າດ້ວຍແຮງງານ, ຊື່ງແມ່ນ 1 ໃນ 3 ປະມວນກົດໝາຍເປັນພື້ນຖານ ມີຄວາມສຳຄັນ ຖັດຈາກ ລັດຖະທຳມະນູນ.
ທ່ານ Bernd Lange ຕີລາຄາສູງບັນດາຄວາມມານະພະຍາຍາມຂອງຫວຽດນາມ.
“ນີ້ບໍ່ແມ່ນເປັນຄັ້ງທຳອິດຂ້າພະເຈົ້າມາຫວຽດນາມ ແຕ່ເມື່ອມາເຮັດວຽກຢູ່ຫວຽດນາມ ຄັ້ງໃດຂ້າພະເຈົ້າກໍ່ເຫັນການພົວພັນສອງຝ່າຍມີຄວາມຄືບຫນ້າກວ່າອີກ ແລະ ມີບາດກ້າວພັດທະນາຢ່າງຕັ້ງຫນ້າ.”